Valgvideo, Alternativet 2015

TEKST

Vi er Alternativet. Danmarks nye grønne parti. Vi blev kaldt klovne, gøglere og fantaster. Og hvis det er det, der skal til for at få vores bæredygtige politik ud over rampen, så er det helt ok med os.

Vi vil arbejde for, at vores børn og børnebørn kan få en fremtid med økologi og mangfoldig natur. Derfor tror vi også på grøn energi. Og vi tror på, at erhvervsstøtten skal gå til bæredygtige virksomheder.

Fremtidens vækstbegreb skal ikke kun måles i kroner og øre, men også på bæredygtighed og menneskers trivsel. Desuden bør bankerne og pensionsselskaberne invertere i bæredygtige og samfundsgavnlige virksomheder.

Vi vil have iværksætteri på skoleskemaet, så flere folk bliver uddannet til at skabe jobs. Og vi vil støtte dagpenge modtagere, der har gode, bæredygtige forretningsideer. Vi vil støtte lokalt iværksætteri. For vi tror på, at det kan løfte hele Danmark.

Vi vil styrke indsatsen mod stress ved at fordele arbejdet bedre mellem os. Så arbejdsmængden er tilpasset efter, hvor vi er i livet. Og vi vil fjerne mistilliden til kontanthjælpsmodtagere. Og sænke skatten på de laveste indkomster.

Vi vil afskaffe kontrolkulturen i den offentlige sektor, så de ansatte får mere tid til at løse deres kerneopgaver.

Vi tror på et bæredygtigt samfund. Og vi er klar til at gøre, det der skal til, for at vi kommer derhen. Også ligne klovne og gøglere i ordets bedste betydning. For der er brug for nye tanker. Danmark har brug for nye tanker.

”En seriøs bæredygtig omstilling

En stærkere iværksætter kultur

Sæt de offentlige institutioner fri.

Å”

**Opgave til Alternativets valgvideo 2015**

1. Udpeg et nodalpunkt for teksten, og opstil en dertilhørende ækvivalenskæde
2. Opstil en differenskæde med et nyt nodalpunkt (dette nodalpunkt og differenskæden skal stå i modsætning til det nodalpunkt og den ækvivalenskæde, I lige har opstillet)
3. Udpeg det antagonistiske forhold i teksten. Hvordan kommer det til syne – ved hjælp af hvilke værdiladninger/konnotationer?
4. Overvej om der i denne tekst er såkaldte ”flydende betegnere”, som kan medføre, at der ikke kan vindes hegemonisk status på området? Nævn dem og begrund
5. Hvad er tekstens overordende påstand, og hvordan argumenteres der for den? (Husk Toulmins udvidede model)
6. Hvilke appelformer dominerer?
7. Overvej betydningen af sloganet ”Der er brug for nye tanker”. Hvorfor har de valgt lige netop dette slogan? Hvad spiller de på?
8. Hvad er jeres vurdering af videoens retoriske kvalitet? Begrund jeres svar.
9. Sammenlign med Socialdemokraternes valgvideo fra 2015, hvordan understøtter videoerne deres diskurs? Hvad kan I se af ligheder og forskelle?

Link til video: <https://www.youtube.com/watch?v=cm68P6Jaj7I>